སྐད་འཕྲིན་བརྡ་འཕྲིན་གྱི་ཡོ་ཆས་འདི་ང་ཚོ་བོད་ཀྱི་སྤྱི་ཚོགས་སུ་གློ་བུར་དུ་ལྷུང་བ་ཡིན་པས་དེར་དུས་ཡུན་གྱི་སྤྱོད་ཐབས་ལ་སྔོན་གོམས་ཀྱི་ཉམས་མྱོང་མེད་པས་སྨྱོན་པའི་ལག་ཏུ་རལ་གྲི་ཚུད་པ་ལྟ་བུའི་ཉེན་ཁ་ཧ་ཅང་ཆེ་བ་ད་ལྟའི་ང་ཚོའི་སྨྱུག་ཐོགས་པའི་སྡེ་དང་ཡིག་རྨོངས་པའི་སྡེ་གཉིས་ཀ་ན་གསལ་ལེར་འཆར་ཡོད།སྐད་འཕྲིན་ཟེར་བ་འདི་ང་ཚོས་བེད་སྤྱོད་མ་ཤེས་ན་མིའི་རིགས་ཀྱི་བསམ་བློ་ཇེ་བཙོག་ཏུ་གཏོང་བྱེད་དང་མཐུན་སྒྲིལ་གྱི་གྲུ་ཐག་དུམ་སེ་གཅོད་བྱེད་དམ།ཡང་ན་མིའི་བརྩེ་བ་རླག་བྱེད་ཀྱི་མཚོན་ཆ་གསར་བ་ཞིག་རིན་མེད་ལ་འཐོབ་ཀྱིན་ཡོད་པ་འདིས་ད་ལྟའི་ང་ཚོ་བོད་ཀྱི་འཚོ་བ་དང་ཁོར་ཡུག་བསམ་བློ་སོགས་ཀྱི་ཚབ་མཚོན་དུ་རུང་ངམ།རང་རེའི་ཤེས་ཡོན་པ་ཡིན་ཟེར་བའི་སྡེ་ནའང་འདིའི་རིགས་ཀྱི་གཡུལ་རྒྱག་གི་མཚོན་ཆ་རྡུང་མཁན་དང་ལག་ཆ་བཟོ་མཁན་མདའ་གཞུ་བདུངས་མཁས་མང་བོ་བདོགངེས་གཏད་མེད་པར་མདའ་འཕེན་མཁན་ཇེ་མང་དུ་སོང་ཡང་དགོས་པ་ཧ་ཅང་ཆུང་བས་དོན་མེད་ཀྱིས་འུར་རྒྱག་པ་ལས་དོན་དག་ཅི་ཡང་མེད་པར་ཉེས་མེད་ལ་ཉེས་འགེལ་དང་སྐྱོན་མེད་ལ་བསྙོན་འཛུགས།མིག་ལ་གང་མཐོང་དང་ལག་ཏུ་གང་རེག་གིས་བྱ་བ་གང་ཡོད་ལ་དཔྱད་པ་ཏིལ་འབྲུ་ཙམ་མེད་པར་གང་དྲན་སྣང་ངོར་འབྲི་ཅི་ཐུབ་དང་སྒྲོག་ཅི་ཐུབ་ལ་བརྩོན་པའི་ཚུལ་མིན་གྱི་ལས་དེ་དག་ནི་དྲྭ་ལམ་ཁག་ན་སྲིན་འབུ་ཇི་བཞིན་རྒྱུག་གིན་པ་དག་གིས་མ་བསྐུལ་དང་དུ་ལེན་པའི་འགན་འཁྲི་རུ་གྱུར་ཡོད་པ་འདིས་ད་ལྟ་དང་མ་འོངས་པའི་ང་ཚོའི་སྤྱི་ཚོགས་ལ་ཉེན་ཁ་ཚབས་ཆེན་གང་འདྲ་སྤྲད་འོང་སྙམ་པའི་གནད་དོན་ལ་བསམ་གཞིག་གིས་དཔྱོད་མཁན་རེ་ཡོད་དམ།